ทองคำปิดพุ่ง 15.4ดอลล์
สัญญาทองคำตลาดนิวยอร์กปิดพุ่งขึ้น จากการอ่อนค่าของสกุลเงินดอลลาร์และข้อมูลเศรษฐกิจที่อ่อนแอของสหรัฐได้กระตุ้นให้นักลงทุนเข้าซื้อทองคำอย่างคึกคัก
16 ส.ค. 2554

สัญญาทองคำตลาดนิวยอร์กปิดพุ่งขึ้น จากการอ่อนค่าของสกุลเงินดอลลาร์และข้อมูลเศรษฐกิจที่อ่อนแอของสหรัฐได้กระตุ้นให้นักลงทุนเข้าซื้อทองคำอย่างคึกคัก
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 15.4 ดอลลาร์ หรือ 0.9% ปิดที่ 1,758.00 ดอลลาร์/ออนซ์ หลังจากเคลื่อนตัวในช่วง 1,730.80-1,766.20 ดอลลาร์
สัญญาโลหะเงินส่งมอบเดือนก.ย.ปิดที่ 39.307 ดอลลาร์/ออนซ์ เพิ่มขึ้น 19.3 เซนต์ และสัญญาโลหะทองแดงส่งมอบเดือนก.ย.เพิ่มขึ้น 2 เซนต์ ปิดที่ 4.032 ดอลลาร์/ปอนด์
ส่วนสัญญาพลาตินัมส่งมอบเดือนต.ค.ปิดที่ 1,797.20 ดอลลาร์/ออนซ์ เพิ่มขึ้น 50 เซนต์ และสัญญาพัลลาเดียมส่งมอบเดือนก.ย.ปิดที่ 746.35 ดอลลาร์/ออนซ์ ลดลง 1.85 ดอลลาร์
ทั้งนี้ นักลงทุนกลับเข้าซื้อสัญญาทองคำซึ่งเป็นสินทรัพย์ที่ปลอดภัย หลังจากสหรัฐเปิดเผยข้อมูลเศรษฐกิจที่อ่อนแอ โดยเมื่อวานนี้ธนาคารกลางสหรัฐ (เฟด) เปิดเผยว่า ดัชนีกิจกรรมการผลิตในรัฐนิวยอร์กหดตัวลงมาอยู่ที่ระดับ -7.7 จุดในเดือนส.ค. จากเดือนก.ค.ที่ระดับ -3.8 จุด ซึ่งเป็นการปรับตัวลงติดต่อกัน 3 เดือน
นอกจากนี้ ตลาดยังได้แรงหนุนจากการอ่อนค่าของสกุลเงินดอลลาร์ โดยดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ปรับตัวลดลงในวันจันทร์ ซึ่งเป็นปัจจัยบวกสินค้าโภคภัณฑ์ที่มีการซื้อขายในรูปสกุลเงินดอลลาร์ รวมถึงสัญญาทองคำ